รับสมัครฝึกอบรมและทดสอบมาตรฐานฝีมือ 40 สาขาอาชีพ เตรียมพร้อมไปทำงานซาอุดีอาระเบีย
นายบุญชอบ สุทธมนัสวงษ์ ปลัดกระทรวงแรงงาน กล่าวถึงโอกาสแรงงานไทยในซาอุดีอาระเบีย หลังรัฐบาลฟื้นความสัมพันธ์ไทย-ซาอุดีอาระเบีย ในรอบ 32 ปี ว่า จากการเยือนราชอาณาจักรซาอุดีอาระเบียอย่างเป็นทางการของพลเอก ประยุทธ์ จันทร์โอชา นายรัฐมนตรี พร้อมคณะ ขณะนี้ความคืบหน้าอยู่ระหว่างการพิจารณาข้อตกลงความร่วมมือ (MOU) ของทั้งสองประเทศ คาดว่าจะลงนามได้ภายในสิ้นเดือนกุมภาพันธ์นี้ และเพื่อเตรียมความพร้อมแรงงานไทยก่อนจัดส่งไปทำงานในประเทศซาอุดีอาระเบีย กระทรวงแรงงาน เปิดรับสมัครฝึกอบรมทักษะฝีมือแรงงานและทดสอบมาตรฐานฝีมือ จำนวน 40 สาขา จำแนกเป็น 6 กลุ่มอาชีพ ในตำแหน่งภาคอุตสาหกรรมงาน ช่างวิศวกร บริการ โรงแรม สุขภาพ นวดสปา และเชฟ ประชาชนต้องการไปทำงานในประเทศซาอุดีอาระเบีย สามารถติดต่อลงทะเบียนได้ที่ กรมการจัดหางาน ณ สำนักงานจัดหางานจังหวัดทุกจังหวัด และสำนักงานจัดหางานกรุงเทพมหานครพื้นที่ 1-10 หรือลงทะเบียนผ่าน ระบบอิเล็กทรอนิกส์การบริหารแรงงานไทยไปต่างประเทศ www.doe.go.th/overseas ได้ตั้งแต่วันนี้เป็นต้นไป พร้อมเตือนภัยการไปทำงานในประเทศซาอุดีอาระเบีย จัดส่งโดยรัฐต่อรัฐเท่านั้น ไม่เปิดให้บริษัทเอกชนจัดส่ง อย่าหลงเชื่อนายหน้าหรือผู้แอบอ้างว่าจะส่งไปได้ หากมีข้อสงสัยสอบถามเพิ่มเติมโทรศัพท์สายด่วนกระทรวงแรงงาน 1506 กด 2